Ehitusloa Lisa 1. Arvamuste ja kooskõlastuste ning nendega arvestamise koondtabel

1. ARVAMUSED

|  |  |  |  |
| --- | --- | --- | --- |
| **Jrk nr** | **Arvamuse esitaja** | **Arvamuse sisu** | **Selgitus/põhjendus arvestamise/arvestamata jätmise kohta** |
| 1. | Tulbi tee 12 | Olen Tulbi tee 12 kinnistu omanik. Minu maja eest läheb uue projekti kohaselt mööda laiendatud sõidutee ning kergliiklustee. Sooviksin sellel teemal arvamust avaldada.  Olen peaaegu 40 aastat Tulbi/Priimula teel elanud ja vaadates inimeste liikumisteid, ei tundu Tulbi tee 12 maja eest mineva kergliiklustee asukoht loogiline. Jalakäijad ja ratturid tulevad enamjaolt Pärnamäe külast ja kasutavad selleks Rabalille teed. Tulbi teel liiguvad nad mööda Pärnamäe poolset teeäärt. Praktiliselt keegi ei ületa Tulbi teed Rabalille tee ristmiku juures, kuna seda peaks tegema kurvi peal (lisaks langus) ning paratamatult on see koht, kus autojuhid kiirendavad. Ka Pärnamäe-Merivälja suunas liikuvad inimesed, kes kasutavad Priimula teed, liiguvad alati meie aiast teisel pool teed. Kas ei oleks mõistlikum kergliiklustee viia teisele poole Tulbi teed või siis võiks mõlemal pool teed olla kergliiklustee? Siis ei peaks jalakäijad alati ületama lisaks Nelgi teele ka Tulbi teed.  Lisaks on meie jaoks väga oluline Nelgi teel meie aia taga asuva elujõulise vahtra allesjäämine, kuna see pakub meile aeda palju varju. Seetõttu on tervitatav, et kergliiklusteed sealt ei jookseks ning vahtra juurestikku ehituse käigus ei kahjustataks. Paar küsimust Tulbi tee 12 kergliiklustee kohta ka:   * 1. Kas planeeritud kergliiklustee ja minu aia vahele jääb roheala?   2. Kuhu on planeeritud Tulbiaia bussipeatus?   3. Kas kergliiklusteele on planeeritud prügikastid? (küsin, kuna hetkel ei ole ühtegi prügikasti ja prügi loobitakse kas maha või siis Nelgi tee äärse bussipeatuse juures minu aeda või ka teisel pool teed asuvate kuuskede alla)   4. Mis saab elektri - ja vee liitumispunktidest, mis asuvad täpselt planeeritava kergliiklustee keskel?   5. Kas Nelgi- ja Tulbi teele on planeeritud "lamavad politseinikud" liikluse rahustamiseks? | Kergliiklustee asetuse puhul on lähtutud 2018 aastal koostatud Nelgi tee rekonstrueerimisprojekti põhiprojektist, mille raames pandi paika teede põhimõtteline lahendus ja asetsemine, lähtuvalt vajadusest tagada teel ja kergteel ohutus ning erinevate ohutusnõuete täitmine, milline on avalik huvi. Nelgi tee kergliiklustee asetseb Tulbi tee 12 kinnistu poolsel küljel tehnilis-ohtuslikel põhjusel, et kergliiklustee on tulevikus ette nähtud kulgema mööda Tulbi tee vasakpoolset serva (Tulbiaia tee poolset serva), mis teenindaks lisaks Nelgi tee elanikele ka Tulbiaia tee elanikke (vähendades sealjuures võimalikke konflikti- ja ohualasid) ning looks sujuva ühenduse Viimsi aleviku ja Pärnamäe küla vahele. Tulbi tee kergliiklustee ühendatakse olemasoleva Tulbi tee kergliiklusteega, mis rajati Tulbiõie arendusala elluviimisega paralleelselt 2024 aastal.  Nelgi tee ja Tulbi tee ristmikule on ette nähtud ringtee, mis hõlmab vajalikus ulatuses transpordimaad antud piirkonnas ning mis seab teatud tehnilised piirangud teede asetsemise osas. Ringteel peavad olema tagatud kindlad nähtavuskolmnurgad ja raadiused, et tee vastaks projekteerimisnormidele ja nõuetele, tagamaks ristmiku alal ohutus kõigile liiklejagruppidele. Kui projekteerimise käigus selgub, et ringteed on võimalik nihutada ja sellega seoses ka muuta kergliiklustee asetsemist või rajada kergliiklustee mõlemale poole Tulbi teed, siis on võimalik seda Viimsi vallal kaaluda.  Vastused esitatud küsimustele:   1. Jah, kindlasti jäetakse kergliiklustee ja kinnistu vahele haljasala riba, asfaltkatet vastu kinnistu aeda ei plaanita rajada. 2. Tulbiaia bussipeatuse hakkab paiknema Nelgi tee ääres, Priimula tee 11 kinnistu tagusel alal. 3. Nelgi tee kergliiklustee äärde nähakse ette pingitaskud koos prügikastidega ning samuti hakkavad prügikastid asuma bussipeatustes. Täpne pingitaskute ja prügikastide arv selgub projekteerimistööde käigus. 4. Projekteerimistööde käigus koostatakse eraldi alamprojekti kommunikatsioonide osas. Kommunikatsioonide valdajad väljastavad tehnilised tingimused kommunikatsioonidega seotud projekteerimistööde läbiviimiseks, mille raames nähakse ette ka nõuded liitumispunktide projekteerimise koha ning nende asetsemise kohta looduses, seega on raske hetkel hinnata, kuidas hakkavad liitumispunktid tulevikus täpsemalt asetsema. 5. Liikluserahustamise meetmena on 2018 aasta projekti alusel Nelgi teele ette nähtud asfaldiga üles tõstetud ülekäiguraja kohad. Ka uues lahenduses on kasutatud liikluse rahustamise võtteid ning projekteerimistingimuste eelnõu toetab seda. |
| 2. | Väike-Sepa 2-15 | Kuna elan Nelgi tee kõrval ja kasutan seda igapäevaselt nii auto, bussi, rattaga kui ka jala, siis esitan mõned ettepanekud projekti koostamiseks.   1. Kasutada mustaks värvitud valgusti- ja liiklusmärgiposte, mitte tööstuslikke ning inetuid hallikaid tsingituid poste. Nelgi tee puhul on tegu Viimsi vallamaja juurde viiva teega, mistõttu võiks see olla väärikas ja väljapeetud. Eeskuju võtta Karulaugu terviseraja mustadest postidest või Tartu linnast, mis võttis tsingitud postide kaotamise eesmärgiks juba 2016. aastal <https://tartu.postimees.ee/3600157/tartu-varvib-postid-ja-piirded-mustaks> 2. Nelgi teelt mahapööravad teed (näiteks Gladiooli, Astri, Pojengi, Hüatsindi tee jne) tõsta kõnniteega ristumisel kõrgemale (asfaldist künnised). Eesmärgiks see, et kergliikleja ei peaks iga ristuva väikese tänava tõttu sõitma üle sõidutee ja äärekivide. Lisaks sunnib see autosid kõrvalteele pöörates aeglustama ja seetõttu annab võimaluse märgata jalakäijat või kergliiklejat. Katkematu kõnnitee tõstab ohutust ja jalakäija prioriteetsust. Lisatud kaks näitlikustavat pilti Tallinnast ning üks Hollandist. 3. Ristuvatel teedel muuta pöörderaadiuseid võrreldes praeguse seisuga kitsamaks. See toob autode kiiruse pööretel madalamaks ning aitab vältida kokkupõrkeid jalakäijate ja kergliiklejatega. 4. Alandada kiiruspiirangut lõigul Aiandi tee kuni Viimsi vallavalitsus 50 pealt 40 peale (või isegi 30 peale). Eesmärgiks rahustada liiklust, sest vallamaja ümbruses liigub palju inimesi (sealhulgas ka lapsi ja vanureid), siin on laste mänguväljak, väike park, tihe bussiliiklus ja planeeritakse ka ärihoonet, mis suurendab jalakäijate osakaalu veelgi. | 1. Viimsi vald ei näe otsest vajadust Nelgi teele rajada erilahendusega valgustust, kuna värvitud mastide maksumus erineb tavavalgusti postidest 2,5 kuni 3 korda, mis teeks tänavavalgustuse rajamise väga kalliks. Samuti eeldab see eraldi täiendavat hooldust, kuna värvitud mastide värv tuhmub, kahjustub jne. Arvamusega ei arvestata. 2. Suuremate ristmikute puhul lahendatakse ülekäigurajad tõstetuna ehk siis jalakäijatele ja kergliiklejatele ei teki ristmikute ületamisel kõrguste erinevust. Sama lahendus on varasemalt projekteeritud ka 2018 aastal koostatud Nelgi tee rekonstrueerimisprojekti põhiprojekti raames. Arvestame esitatud arvamusega. 3. Ristmikute lahendus kujuneb projekteerimise faasis ja järgides vastavaid standardeid. Kõik ristmikud kujundatakse vastavalt teel olevale liiklussagedusele ja teel liikuvale transporditüübile. Projekteerijad kasutavad ristmikute projekteerimisel vastavaid šabloone ning väiksema liiklussagedusega ristmikute puhul tuleb siiski arvestada kinnistuid teenindava prügiauto ja päästeautode ligipääsuga. Arvamusega arvestatakse osaliselt. 4. Lõigus Aiandi tee kuni Nelgi tee 3 nähakse ette piirkiiruseks 30km/h ning Nelgi tee 3 kuni Tulbi tee nähakse ette piirkiiruseks 40km/h. Arvamusega arvestatakse. |
|  |  |  |  |

Käesolev arvamuste koondtabel on tee-ehituslubade lisa.